text: РЕГЛАМЕНТ (ЕС) № 256/2013 НА КОМИСИЯТА
  от 20 март 2013 година
  за изменение на приложение III към Регламент (ЕО) № 1333/2008 на Европейския парламент и на Съвета по отношение на натриев аскорбат (E 301) в препарати с витамин D, предназначени за употреба в храни за кърмачета и малки деца
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
  като има предвид, че:
  (1)
  С приложение III към Регламент (ЕО) № 1333/2008 се установява списък на Съюза на добавките в храните, одобрени за използване в добавки в храните, ензими в храните, ароматизанти в храните, хранителни вещества и условията за тяхната употреба.
  (2)
  Списъкът може да бъде изменян в съответствие с процедурата по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
  (3)
  Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
  (4)
  На 15 декември 2009 г. бе подадено заявление, което бе предоставено и на държавите членки, за разрешаване на употребата на натриев аскорбат (E 301) като антиоксидант в препарати с витамин D, предназначени за употреба в храни за кърмачета и преходни храни съгласно определението в Директива 2006/141/ЕО на Комисията от 22 декември 2006 г. относно храните за кърмачета и преходните храни и за изменение на Директива 1999/21/ЕО (3).
  (5)
  Съставките, използвани при производството на храни за кърмачета и преходни храни, трябва да отговарят на значително по-строг микробиологичен стандарт, отколкото общите храни, най-вече по отношение на ентеробактериите и Cronobacter sakazakii. За да се постигне това, съставки като препарати с витамин D се подлагат на топлинна обработка. Подобна обработка от своя страна изисква наличието на антиоксидант, който е водоразтворим и е с неутрално pH. Натриевият аскорбат (E 301) бе избран и за него бе доказано, че е подходящ антиоксидант, който отговаря на технологичната нужда.
  (6)
  Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение III към Регламент (ЕО) № 1333/2008.
  (7)
  Европейският орган по безопасност на храните направи оценка на употребата на натриев аскорбат (E 301) като добавка в храните в препарати с витамин D, предназначени за храни за кърмачета и малки деца, и изрази становището си на 8 декември 2010 г. (4). Той заключи, че предложеното разширяване на обхвата на употребата на добавката в храните натриев аскорбат (E 301) като антиоксидант за препарати с витамин D за употреба в храни за кърмачета и малки деца не предизвиква опасения по отношение на безопасността.
  (8)
  Следователно целесъобразно е да се разреши употребата на натриев аскорбат (E 301) като антиоксидант за препарати с витамин D за употреба в храни за кърмачета и малки деца.
  (9)
  Поради това приложение III към Регламент (ЕО) № 1333/2008 следва да бъде съответно изменено.
  (10)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  Приложение III към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 20 март 2013 година.